钦定古今图书集成/理学汇编/文学典/第053卷 > 苏源明〈梁肃〉
## 钦定古今图书集成/理学汇编/文学典/第053卷 > 苏源明〈梁肃〉

按《唐书文艺传》：“苏源明，京兆武功人。初名预，字弱夫。
少孤，寓居徐兖。工文辞，有名。天宝间，及进士第，更试
集贤院，累迁太子谕德，出为东平太守。是时济阳郡
太守李倰以郡濒河，请增领宿城、中都二县以纾民
力。一县，隶东平、鲁郡者也。于是源明议废济阳，析三
县分隶济南、东平、濮阳。诏河南采访使会濮阳太守”
崔季重、鲁郡太守李兰、济南太守田琦及源明倰五
太守议于东平，不能决。既而卒废济阳，以县皆隶东
平，召源明为国子司业。安禄山陷京师，源明以病不
受伪署。肃宗复两京，擢考功郎中、知制诰。是时承大
盗之馀，国用屈。宰相王玙以祈禬进，禁中祷祀穷
日夜，中官用事，给养繁靡，群臣莫敢切诤。昭应令梁
镇上书，劝帝罢淫祀，其他不暇及也。源明数陈政治
得失。及史思明陷洛阳，有诏幸东京，将亲征，源明因
上疏极谏曰：“淫雨积时，道路方梗，甚不可一也。自春
大旱，秋苗耗半，敛获未毕，先之以清道之役，申之以
供顿之苦，甚不可二也。每立殿廊，见旌旗之下，饿夫
执殳仆于行间，日见二三；市井馁殍求食，死于路旁，
日见四五，甚不可三也。奸夫盗儿，连墙接栋，磨砺以
须陛下之出，御史大夫必不能澄清禁止，甚不可四
也。”圣皇巡蜀之初，都内财货，吏民资产，糜散于道路
之手，至有乘马驴入宣政紫宸者。况陛下初有四
海，威制不及曩时远矣。今兹东行，殆贼臣诱掖陛下
而已。《诗》曰：“三星在罶”，谓危亡在于须臾。臣不胜呜咽，
为陛下痛之，愿速罢幸。不然，穷甿乐祸，已扼腕于下。
甚不可五也。方今河洛驿骚，江湖叛涣。《诗》曰：“中原有
菽，庶民采之。”彼思明、楚元，皆采菽之人也，陛下何遽
轻万乘而速成之“耶？甚不可六也。大河南北，举为寇
盗，三公以下，廪稍匮绝，将士粮赐，仅支日月，而中宫
冗食不减。往年梨园杂伎愈盛，今日陛下未得穆然
高枕，殆繇此也。自非中书指使，太常正乐外，愿一切
放归，给长牒勿事须，五六年后，随事蠲省。今聚而仰
给，甚不可七也。”李光弼拔河阳，王思礼下晋原，卫伯
玉拂焉耆，过析支，不日可至。御史大夫王元志压巫
闾，临幽都，汝州刺史田南金逾阙口，遏二室，邓景山，
凌淮泗，忾然而西。狂贼失势，蹙于缑山之下，北不敢
逾孟津，东不敢过罂子，计日反接而至矣。陛下不坐
而受之，乃欲亲征，徇一朝之怒，甚不可八也。王者之
于天地神祇，享之以牲币而已。《记》曰：“不祈方士。”彼淫
巫愚祝，妄有关说，甚不可九也。天子顺动，人皆幸之
之谓幸，人皆病之之谓不幸。臣等屡怫视听，联伏赤
墀之下，顿颡流涕而出，虽陛下优容贷罪，凡百之臣必昌言于朝，万口谤于外。甚不可十也。臣闻子不诤
于父，不孝也；臣不诤于君，不忠也。不孝不忠，为苟荣
冒禄，圈牢之物不若也；“臣虽至贱，不能委身《圈牢》之
中，将使樵夫指而笑之。”帝嘉其直，遂罢东幸。后以秘
书少监卒。源明雅善杜甫、郑虔，其最称者元结、梁肃。
梁肃字敬之，一字宽中，隋刑部尚书毘五世孙，世居
陆浑。建中初，中文辞清丽科，擢太子校书郎。萧复荐
其才，授右拾遗修史，以母羸老不赴。杜佑辟淮南掌
书记，召为监察御史，转右补阙、翰林学士、皇太子诸
王侍读。卒，年四十一，赠礼部郎中。